लॉर्ड्स में खेले जा रहे टेस्ट में रविवार को चौथे दिन जीत के लिए 583 रन के लक्ष्य का पीछा कर रही ऑस्ट्रेलिया की दूसरी पारी 235 रन पर सिमट गई.इससे पहले इंग्लैंड ने अपनी दूसरी पारी 349 रन पर घोषित कर दी थी. उसके सात विकेट आउट हुए थे. मेज़बान टीम के लिए युवा क्रिकेटर जो रूट ने सबसे ज़्यादा 180 रन बनाए.रनों के आधार पर ये इंग्लैंड की तीसरी सबसे बड़ी जीत है.



दूसरे टेस्ट का स्कोर कार्डचौथे दिन के खेल की शुरुआत इंग्लैंड ने दूसरी पारी में पांच विकेट के नुक़सान पर 333 रन से की. उस वक्त जो रूट 178 और जॉनी बेयरस्टो एक रन पर थे.पहली पारी के आधार पर इंग्लैंड के पास 466 रन की बढ़त थी और वो पारी घोषित कर सकता था. लेकिन जो रूट को डबल सेंचुरी बनाने का मौका देने की मंशा से टीम ने बल्लेबाज़ी जारी रखने का फ़ैसला किया.लेकिन रूट दोहरे शतक से चूक गए और रयान हैरिस की गेंद पर स्टीवन स्मिथ ने उनका कैच लपक कर उन्हें पवेलियन वापस लौटा दिया. इससे पहले हैरिस ने बेयरस्टो का विकेट भी लिया. इंग्लैंड ने 349 रन पर दूसरी पारी घोषित कर दी.जीत के लिए ऑस्ट्रेलिया के सामने 583 रन का विशालकाय लक्ष्य था.पहली पारी की ही तरह ऑस्ट्रेलिया की दूसरी पारी की शुरुआत भी अच्छी नहीं रही. 36 के कुल स्कोर पर उसके तीन बल्लेबाज़ आउट हो चुके थे. कप्तान माइकल क्लार्क और उस्मान ख्वाजा ने मिलकर पारी को कुछ हद तक संभाला और चौथे विकेट के लिए 98 रन जोड़े.क्लार्क ने 51 और ख्वाजा ने 54 रन बनाए. लेकिन माइकल क्लार्क के आउट होने के बाद ऑस्ट्रेलिया के अगले पांच विकेट जल्दी-जल्दी आउट हो गए. उस समय स्कोर नौ विकेट के नुक्सान पर 192 रन था.रयान हैरिस और डेरेन पैटिंसन ने जीत के लिए इंग्लैंड को थोड़ा और इंतज़ार कराया. दोंनो ने आखिरी विकेट के लिए 43 जोड़े लेकिन ग्रैम स्वान की गेंद पर पैटिंसन के पगबाधा आउट होते ही इंग्लैंड ने मौजूदा शृंखला में लगातार दूसरी जीत दर्ज कर ली.इंग्लैंड के लिए सबसे सफल गेंदबाज़ ग्रैम स्वान रहे जिन्होंने ऑस्ट्रेलिया की दूसरी पारी में चार विकेट लिए. जेम्स एंडरसन, टिम ब्रेसनैन और जो रूट को दो-दो विकेट मिले.जो रूट मैन ऑफ़ द मैच बने. इंग्लैंड ने पहली पारी में 361 और ऑस्ट्रेलिया ने 128 रन बनाए थे.ऐशज़ शृंखला का तीसरा टेस्ट एक अगस्त से ओल्ड ट्रैफ़र्ड में शुरू होगा.(बीबीसी हिन्दी के एंड्रॉएड ऐप के लिए आप 



यहां क्लिक कर सकते हैं. आप हमें 



फ़ेसबुक और 



ट्विटर पर फ़ॉलो भी कर सकते हैं.)